Gedagte vir die dag: Dors na die Here - Maroela Media
Psalm 42:2,3 – Soos 'n bokkie in die woestyn wat dors is vir water, so het ek 'n vurige verlange om by U te wees, God! Net soos 'n bokkie sonder water doodgaan, gaan ek dood as ek nie by U is nie. Ek wil heeltyd net by U wees. God, U gee lewe. Ek leef net vir daardie oomblikke wanneer ek u Naam kan grootmaak tussen al u kinders.
In die vorige gedeelte het ek natuurrampe genoem, wat eg en verwoestend is. Min dinge is egter so erg soos 'n droogte. Om die diere te sien ly en uiteindelik wreed te sien sterf as gevolg van 'n tekort aan water is hartverskeurend. Dis die beeldspraak wat in hierdie Psalm gebruik word.
Ek en jy moet soos 'n bokkie in 'n woestyn wees wat smag na water. Ons moet doodgewoon met alles in ons daarna smag om by die Here te wees. Om God te mis en vir dae nie by Hom te wees nie moet vir jou wees soos om iets te ervaar van geestelik doodgaan.
Dit is hoe dit werk: As jy afdwaal van die Here en jou pad sonder Hom loop, loop dinge in jou lewe skeef. Jou verhoudings begin uitmekaar val, jou gemoedstoestand raak al hoe meer negatief en jy raak sommer al hoe meer omgekrap en geïrriteerd. Dis die dors sonder God waarna Psalm verwys. Baie mense gaan "dors" deur die lewe: sonder God. Moet jy nie dieselfde fout maak nie. Drink elke dag God se lewende water en stap tree vir tree saam met Hom.
Gebed: Here, ek kies om elke tree van my lewe saam met U te gee. Dankie dat U my geestelike dors vir ewig les.
O mens, troos jouself hieraan: Jy sou God nie gesoek het as Hy jou nie reeds gevind het nie. Blaise Pascal